রেললাইন পার হতে গিয়ে ট্রেনের ধাক্কায় মৃত্যু, মর্মান্তিক ঘটনা মির্জাপুরে

ওয়েব ডেস্ক: উত্তরপ্রদেশে মির্জাপুরে রেল লাইন পার হতে গিয়ে ভয়াবহ দুর্ঘটনা। ট্রেনের ধাক্কায় কমপক্ষে ৬ জন পুণ্যার্থীর মৃত্যুর আশঙ্কা। সূত্রের খবর, রাস পূর্ণিমায় গঙ্গায় পবিত্র স্নানের জন্য চোপান থেকে বারাণসী যাচ্ছিলেন তারা। চূণার রেল স্টেশনে তাড়াহুড়ো করে রেল লাইন পার হতে গিয়েই ঘটল ভয়ঙ্কর ঘটনা।

জানা গিয়েছে, মৃতদের সকলেই দক্ষিণাঞ্চলের বাসিন্দা। বুধবার সকালে ৯টা থেকে সাড়ে ৯টা নাগাদ গোমো-প্রয়াগরাজ এক্সপ্রেস থেকে চূণার জংশনে নেমে রেললাইন পেরোচ্ছিলেন বেশ কয়েকজন পুণ্যার্থী। ওই সময় তিন নম্বর প্ল্যাটফর্ম দিয়ে দূরন্ত গতিতে আসছিল কালকা মেল। সেই ট্রেনের ধাক্কাতেই মৃত্যু হয় একাধিক পুণ্যার্থীর। এই মর্মান্তিক ঘটনায় ব্যপক চাঞ্ল্য ছড়িয়ে পরে গোটা এলাকাজুড়ে।

আরও পড়ুন: মণিপুরে ভারতীয় সেনার বিশেষ অভিযান অপারেশন খানপি

ঘটনার পরপরই চুনার স্টেশনে কার্যত ছড়ায় আতঙ্ক। রেলওয়ে পুলিশ ও স্থানীয় প্রশাসন দ্রুত ঘটনাস্থলে পৌঁছে উদ্ধারকাজ শুরু করে। আহতদের স্থানীয় হাসপাতালে নিয়ে যাওয়া হয়েছে। রেলওয়ে দফতরের এক আধিকারিক জানান, “যাত্রীদের আমরা বারবার সতর্ক করি যাতে কেউ বিপরীত পাশে না নামে। তবুও অনেকেই ঝুঁকি নিয়ে রেললাইন পার হন। এই দুর্ঘটনাটি সেই অসচেতনতার ফল।”